Diari Oficial de la Generalitat Valenciana


Sumari del DOGV 6548, del 21-06-2011 (2011/7135)

DECRET 74/2011, de 17 de juny, del Consell, sobre resolució de la discrepància suscitada entre l'òrgan substantiu competent en matèria de mines i l'òrgan ambiental en l'expedient d'avaluació ambiental relatiu al projecte d'explotació d'una pedrera ubicada al municipi de Gandia.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6548

Data del DOGV
:   21-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/7135


Data del document
:   17-06-2011

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

DECRET 74/2011, de 17 de juny, del Consell, sobre resolució de la discrepància suscitada entre l'òrgan substantiu competent en matèria de mines i l'òrgan ambiental en l'expedient d'avaluació ambiental relatiu al projecte d'explotació d'una pedrera ubicada al municipi de Gandia. [2011/7135]  
PREÀMBUL  
  
El 18 de setembre de 2000 el Servei Territorial de Indústria i Energia de València, de la Conselleria d'Indústria i Comerç, va remetre a la Conselleria de Medi Ambient documentació consistent en l'estudi d'impacte ambiental, el pla de restauració i l'estudi de mesures correctores per a la protecció del medi ambient atmosfèric, referent al projecte de passe a concessió minera Gómez II número 2593, al municipi de Gandia.  
El 28 de març de 2001 la Direcció General de Planificació i Gestió del Medi, de la Conselleria de Medi Ambient, va resoldre estimar que no esqueia la continuació del procediment d'avaluació ambiental, tenint en compte que la proposta presentada resultava incompatible amb la normativa urbanística vigent, i, en conseqüència, es va procedir a la devolució a l'òrgan substantiu de la documentació presentada, açò és, a la Conselleria d'Indústria i Comerç. Aquest pronunciament va ser ratificat per resolucions de l'òrgan ambiental de 16 de gener de 2002 i 10 d'agost de 2004.  
Mitjançant la Resolució de 22 de setembre de 2006, dictada pel secretari autonòmic d'Empresa, es va plantejar una discrepància respecte de l'anterior pronunciament de l'òrgan ambiental, sobre la base que la classificació dels terrenys com a sòl no urbanitzable d'especial protecció no constituïa un obstacle absolut per a autoritzar l'aprofitament dels recursos naturals, i acordant, per això, la retroacció de les actuacions a fi de traslladar a la Direcció General de Gestió del Medi Natural els motius de la discrepància, perquè aquesta direcció general reconsiderara la seua Resolució de 28 de març de 2001, d'arxiu de l'expedient, i els pronunciaments posteriors de ratificació de 16 de gener de 2002 i 10 d'agost de 2004.  
Esta qüestió, després de la tramitació administrativa, es va resoldre mitjançant la Resolució de 24 d'octubre de 2007, del secretari autonòmic d'Indústria, Comerç i Innovació, que donava per finalitzat el procediment administratiu instat pels promotors per a la concessió de l'aprofitament de recursos naturals minerals esmentada.  
Contra l'anterior Resolució de 24 d'octubre de 2007, de la Conselleria d'Indústria, Comerç i Innovació, els promotors de l'expedient van interposar recurs contenciós administratiu.  
El 2 de juny de 2009, la Secció Primera de la Sala Contenciosa Administrativa del Tribunal Superior de Justícia de la Comunitat Valenciana va dictar la sentència número 709/2009, la decisió de la qual, en el punt 3, disposa: «3. Ordenar a l'administració demandada que remeta el procediment administratiu al Consell a fi que aquest resolga la discrepància sorgida entre l'òrgan amb competència substantiva per a resoldre l'expedient de concessió d'explotació minera i l'òrgan ambiental».  
  
El 3 d'agost de 2010, la directora general de Gestió del Medi Natural emet declaració d'impacte ambiental desfavorable al «projecte promogut per Juan Palomares Vengut i Blas Riquelme Marco de passe a concessió minera derivada del permís d'investigació Gómez número 2593, sítia a la partida Marxuquera Alta, que afecta part de la parcel·la 430 f i c del polígon 19 del terme municipal de Gandia (València), pels motius indicats en la part expositiva de la present declaració d'impacte ambiental», per a complir, en el marc de l'article 26 del Decret 162/1990, de 15 d'octubre, del Consell, que estableix el procediment de resolució de discrepàncies entre l'òrgan amb competència substantiva i l'òrgan ambiental, la sentència del Tribunal Superior de Justícia de la Comunitat Valenciana esmentada.  
  
El 16 de febrer de 2011, la secretària autonòmica de Medi Ambient, Aigua, Urbanisme i Habitatge va remetre la proposta de resolució de la discrepància a la Conselleria d'Indústria, Comerç i Innovació, perquè en el termini de 15 dies efectuara les consideracions que estimara convenients, amb caràcter previ a l'elevació al Consell perquè resolga mitjançant un decret.  
Així mateix, es va notificar a la Conselleria d'Indústria, Comerç i Innovació la Resolució de l'òrgan ambiental de 3 d'agost de 2010, per la qual es va emetre declaració d'impacte ambiental desfavorable al projecte d'explotació minera controvertit.   
El 7 de març de 2011, el secretari autonòmic d'Indústria, Comerç i Innovació va formular les consideracions següents:  
1. La declaració d'impacte ambiental ha de plasmar el judici prospectiu, tècnic i jurídic de l'autoritat ambiental, que determina, només a l'efecte ambiental, si la realització d'un projecte determinat és convenient i, en cas afirmatiu, a quines condicions s'ha de sotmetre per a l'adequada protecció del medi ambient. En aquest sentit, la seua absència priva l'òrgan substantiu del coneixement precís dels valors ambientals en joc, ja que la mera absència de compatibilitat urbanística no comporta, sense valoració motivada per part de l'òrgan ambiental, una absoluta primacia d'aquests valors enfront dels miners, que impedisca una modificació del planejament. Aquesta consideració va motivar el plantejament de la discrepància enfront de la Resolució de la directora general de Planificació i Gestió del Medi de 28 de març de 2001, que es manté.  
2. No obstant això, amb data 3 d'agost de 2010 s'ha emés declaració d'impacte ambiental, que s'incorpora a la proposta de resolució de la discrepància, en la qual, si bé persisteixen les deficiències de valoració ambientals que es limiten a la simple remissió a la qualificació urbanística (la modificació de la qual seria possible a través d'un pla especial en què es ponderaren els interessos públics presents en tractar-se de concessions mineres que comporten la utilitat pública), s'introdueixen altres consideracions d'índole cultural i d'impacte ambiental, per la proximitat de l'activitat a nuclis de població, que no han de ser ignorades en la valoració prèvia a la resolució de l'òrgan substantiu. Per això, si aquest pronunciament s'haguera emés en aquests termes l'any 2001, no hauria donat lloc a la discrepància formulada per la Conselleria d'Indústria, Comerç i Innovació.  
La Resolució de 28 de març de 2001, de la Direcció General de Planificació i Gestió del Medi, objecte de la discrepància, es considera ajustada a dret pels motius següents:  
1. El Pla General del municipi de Gandia prohibia expressament l'ús de pedreres a sòl no urbanitzable d'especial protecció, pels valors ambientals que caracteritzen aquest tipus de sòl.   
2. La Llei 4/1992, de 5 de juny, de la Generalitat, sobre Sòl No Urbanitzable, en l'article 9, establia que a sòl no urbanitzable subjecte a una especial protecció, sense perjudici de les limitacions derivades de la legislació protectora del medi ambient, no es podien ubicar instal·lacions ni construccions o obres excepte aquelles que tinguera previstes el planejament.  
Així mateix, l'article 13 de la Llei 4/1992 esmentada, en relació amb l'article 8, permetia l'explotació de pedreres i l'extracció d'àrids o de terres únicament a sòl no urbanitzable comú.   
L'article 2.1 de la Llei 3/1989, de 2 de maig, de la Generalitat, d'Activitats Qualificades, imposava la denegació de les sol·licituds no ajustades als plans d'ordenació. Per aquest motiu, considerant que l'ús extractiu estava expressament prohibit pel planejament general del municipi, l'Ajuntament de Gandia, mitjançant el Decret de l'Alcaldia de 17 d'octubre de 2000, va denegar la llicència d'activitat d'explotació de marbre.  
En definitiva, la normativa vigent, en el moment de tramitar-se l'expedient d'avaluació ambiental del projecte d'explotació de pedrera de referència, impedia un pronunciament favorable de l'òrgan ambiental i, com no podia ser d'altra manera, es va dictar la Resolució de 28 de març de 2001, de la Direcció General de Planificació i Gestió del Medi.  
  
3. A més, després de la resolució controvertida, la Direcció General de Patrimoni Artístic, el 3 de maig de 2001, va emetre un informe patrimonial desfavorable, de caràcter preceptiu i vinculant, d'acord amb l'article 11 de la Llei 4/1998, d'11 de juny, de la Generalitat, del Patrimoni Cultural Valencià.  
Per tot el que antecedeix, i de conformitat amb el que estableix l'article 5.2 de la Llei 2/1989, de 3 de març, de la Generalitat, d'Impacte Ambiental, article 26 del reglament per a l'execució d'esta llei, aprovat pel Decret 162/1990, de 15 d'octubre, del Consell, a proposta del conseller d'Indústria, Comerç i Innovació, i vicepresident primer del Consell, i amb la deliberació prèvia del Consell, en la reunió del dia 17 de juny de 2011,  
  
DECRETE  
  
Article únic. Resolució de la discrepància   
Es resol la discrepància plantejada per la Conselleria d'Indústria, Comerç i Turisme (actualment Conselleria d'Indústria, Comerç i Innovació), com a òrgan substantiu competent en matèria de mines, davant de la Direcció General de Planificació i Gestió del Medi, de la Conselleria de Medi Ambient (en l'actualitat Direcció General de Gestió del Medi Natural, de la Conselleria de Medi Ambient, Aigua, Urbanisme i Habitatge), com a òrgan ambiental, en l'expedient d'avaluació ambiental del projecte d'explotació de pedrera Gómez II número 2593, ubicada al municipi de Gandia, confirmant la Resolució de 28 de març de 2001, de la Direcció General de Planificació i Gestió del Medi, i la declaració d'impacte ambiental de 3 d'agost de 2010.  
  
  
DISPOSICIÓ FINAL  
  
Única. Efectes  
Aquest decret produirà efectes des de l'endemà de la publicació en el Diari Oficial de la Comunitat Valenciana.  
  
València, 17 de juny de 2011  
  
El president de la Generalitat,  
FRANCISCO CAMPS ORTIZ  
  
El conseller d'Indústria, Comerç i Innovació i   
vicepresident primer del Consell,  
VICENTE RAMBLA MOMPLET